Die Nuwe Testament - Ontsluit die Nuwe Testament deur Matteus
Eensaamheid en die Professor wat sy studente 'n passie vir Galasiers gegee het:
Volgens Stephen Neill (The Interpretation of the New Testament; 1966:33) was Jospeph Barber Lightfoot se kommentaar op die brief aan die Galasiers die rede waarom hierdie Cambridge professor die kampus aan die praat gehad het oor die Nuwe Testament. Lightfoot sou so passievol klasgee dat die lokaal waar hy klasse aangebied het te klein geword het. Op die ou end sou sy passievolle dosering van sy vak lei tot een van die grootste lokale in Cambridge.
Dit was veral sy passievolle aanbieding en interpretasie van Paulus se brief aan die Galasiers wat baie laat nuut dink het oor die Nuwe Testament. Die manier wat hy met passie verduidelik het hoe Paulus alleen moes staan teen aanslae van ander het studente gehelp om hoop vir hul eie eensaamheid te vind.
Vandag is die mens steeds eensaam.
​Dalk dink jy nie so nie – lees eers hierdie gebed.
​Nadat ons hierdie gebed saam gelees het tydens vanoggend se Bybelstudie het ons almal weereens besef dat enige iemand, insluitend gelowiges, maklik eensaam kan raak.
​Ons sou in die res van die Bybelstudie weer sien hoe God ons kom seën met Sy teenwoordigheid sodat ons kan weet ons hoef nooit eensaam te wees nie, maar wanneer ons is, is Hy steeds daar. Ons sou sien dat deur liefde vir ons medemens daardie eensaamheid gebreek kan word, maar dat ons nie konstant by ander moet wees net om nie eensaam te voel nie.
Paulus moet 'n moeilike brief skryf vir mense wat hy gehelp het om Jesus se teenwoordigheid te vind. Hierdie mense is om die bos gelei deur ander mense wat sekere aspekte van geloof kom toevoeg het tot dit wat hulle geglo het. Ek en jy was ook al om die bos gelei.
Aanvanklik skryf hy vir hulle direk en eerlik, en later in die brief gee hy vir ons daardie pragtige Galasiers 5:22-23 wat gaan oor die vrug van die Gees. Paulus wil graag sien dat hulle die vryheid beleef wat hy beleef het toe hy vir Jesus leer ken het, want hy weet dan sal hulle nie deur mense wat hulle om die bos lei weggevoer kan word nie.
Ek en jy het albei al gewens dat ons 'n beter oordeelsvermoë kan hê. Min dinge maak mens so eensaam soos die wete dat jy om die bos gelei is met ou idees wat die geskiedenis gewys het vals is.
Dit was dieselfde vir hierdie mense. Hulle is om die bos gelei deur mense wat idees rondom die besnydenis wou laat herleef het. Die mense vir wie Paulus geskryf het, het geweet in hul hart van harte dat dit totale nonsens is, en daarom is hy so kwaad in die eerste deel van hierdie brief.
Ons moet ook iets beleef wanneer ons om die bos gelei word. Ons kan nie niks voel nie. Van ons voel dalk kwaad, ander voel eensaam, en ander weer hartseer. Jy moet iets voel.
En dis wat Joseph Lightfoot regkry in 1860. Hy help studente om die emosie te voel van dit wat Paulus beleef, en dit breek deur hul eensame, unieke wêrelde.
Die brief sluit af met 'n tema wat nie eensaam is nie – diens aan mekaar. Die wetenskap se dit al jare lank. Die mens groei en leef gelukkig wanneer hy of sy dien.
Gaan dien jy dan. Dit skep konneksie met God, en het die potensiaal om eensaamheid se wind uit te skop.
Dit verbaas my dat julle so gou van God wat julle deur die genade van Christus geroep het, afvallig word en 'n ander evangelie aanneem. Daar is geen ander evangelie nie! Tog is daar mense wat die evangelie van Christus probeer verdraai, en dit is hulle wat vir julle in verwarring bring. Maar al sou een van ons of selfs 'n engel uit die hemel aan julle 'n evangelie verkondig wat in stryd is met die evangelie wat ons aan julle verkondig het – die vloek van God sal hom tref! Ons het dit voorheen al gesê en ek sê dit nou weer: As iemand aan julle 'n evangelie verkondig wat in stryd is met die evangelie wat julle ontvang het – die vloek van God sal hom tref! Klink dit nou asof ek die guns van mense soek, of soek ek die guns van God? Probeer ek by mense in die guns kom? As ek nog steeds die guns van mense soek, sou ek geen dienaar van Christus wees nie. Dit moet julle goed besef, broers: die evangelie wat ek verkondig, is nie deur 'n mens uitgedink nie. Ek het dit ook nie van 'n mens ontvang of by 'n mens geleer nie. Inteendeel, Jesus Christus het dit in 'n openbaring aan my gegee. Julle het immers gehoor van my optrede toe ek destyds nog 'n aanhanger van die Joodse leer was. Ek het die kerk van God tot die uiterste vervolg en dit probeer uitroei. En in die Joodse leer het ek onder my volksgenote bo baie van my leeftyd uitgestyg, want ek was 'n fanatieke yweraar vir die oorgelewerde leer van my voorvaders.
Bybelreis 3 - Nog beginsels om oor te besin
Bybelreis 2 - Die Bybel geniet steeds prioriteit
Bybelreis 1 - Die Bybel beteken verskillende dinge vir verskillende mense...
Die boek Amos deel 2 – 3 metafore in Amos
Oor Koos de la Rey, die Sphinx en Simson se probleme
Elke boek in die Bybel is uniek en spesiaal op sy eie. Elkeen het 'n groter boodskap, en elkeen het ook kleiner boodskappe. Soms verstewig daardie kleiner boodskappe die groter gedagte of boodskap van die skrywer. Die skrywers van die Bybel sou ook daardie kleiner boodskappe verduidelik deur metafore. Amos is glad nie verskillend nie.
Ek wil graag met jou drie metafore deel uit die boek Amos om jou te help om te verstaan hoe belangrik hierdie boek vandag nog nie ons tyd is.
Nommer 1: God se genade as 'n wa wat oorlaai is. Ons vind hierdie metafoor in Amos 2:12-13:
12 Maar julle het die nasireërs laat wyn drink en die profete belet om as profete op te tree. 13 Daarom laat ek julle vasval net waar julle is soos 'n wa vasval wat te vol gerwe is.
Die nasireërs mag glad nie wyn gedrink het nie, en om hulle te dwing om wyn te drink was sonde teen God. 'n Voorbeeld van iemand wat 'n nasireër was, was Simson. Hy mag glad nie gedrink het nie, alhoewel ons almal weet dat Simson se probleem nie drank was nie.
God kom sê dus vir sy volk in hierdie verse dat hul sonde teen mense, ook sonde is teen God self, en dit maak Sy genade swaar.
Wat is die les in hierdie metafoor: God se genade voel vir ons meer ontvanklik wanneer ons ander help om hul beloftes aan God te hou.
Nommer 2: God wat met profete praat word vergelyk met 'n leeu wat brul. Hierdie vreemde metafoor is in Amos 3:8.
8 Die leeu het gebrul, wie sal nie bang wees nie? Die Here God het gepraat, wie sal nie as profeet optree nie?
God se stem en teenwoordigheid word in baie plekke in die Bybel vergelyk met die van 'n leeu. Navorsing wys dat leeus teenwoordig was in antieke Israel, asook die grootste dele van Noord-Afrika. Dis waarom leeus ook volop te vinde is in die Egiptiese hiërogliewe en ook hul teologie. Leeus was iets om te vrees. Hulle was magtig in die diere ryk, en dis waarom leiers dit ook deel gemaak het van hul eie mondering of teologie. 'n Goeie voorbeeld hiervan is die bekende Sphinx in Egipte, wat die gesig van 'n mens het, maar die lyf van 'n leeu.
Selfs in Suid-Afrika onder die Afrikaners het ons dit in die verlede gedoen. Generaal de La Rey was bekend as die Leeu van die Wes-Transvaal. Wie kan tog daardie bekende De La Rey, De La Rey, onthou van Bok van Blerk.
Wanneer God praat met sy profete brul Hy soos 'n leeu. Dit beteken dat die profete moet luister en bereid moet wees om die waarheid deur te gee.
Wat is die les in die metafoor: Maak seker jy is 'n profeet wat die waarheid verkondig, maar ook 'n lidmaat van jou gemeente en net gewoon goeie mens wat dit ook doen.
Nommer 3: Die skaarsheid van God se Woord word vergelyk met 'n droogte in die woestyn.
Dit kan seker nie reg wees nie. Ek dog 'n woestyn is 'n voorbeeld van 'n plek waar daar altyd 'n droogte is. Toe nie. Jy dink seker aan die Gauteng Leeus wat steeds 'n droogte beleef – 'n Wen-droogte, binne-in 'n trofee-droogte.
Dis nou 'n droogte in die woestyn.
Kom ons lees wat sê hierdie verse:
11 Maar daar kom dae, sê die Here my God, dat Ek 'n honger oor die aarde laat kom: 'n honger nie na kos nie, 'n dors nie na water nie, maar om die woorde van die Here te hoor. 12 Die mense sal ronddwaal van see tot see, rondslinger van noord tot oos om die woord van die Here te soek, maar hulle sal dit nie kry nie.
Wat beteken dit? Dit beteken dat die volk honger en dors na die verkeerde dinge. Om te honger na God se Woord is om te poog om nog meer te verstaan wie presies Hy is. Hoe meer jy God in jou lewe leer ken, hoe meer leer jy die lewe ken.
Wat beteken dit vir my en jou vandag? Om te honger na God se Woord, is om Hom te soek in alles wat jy aanpak, maar ook oor alles wat oor jou pad kom wat jy nie beplan het nie.